নারী-পুরুষের বৈষম্য কমে আসছে এবং অদূরভবিষ্যতে বিলুপ্ত হয়ে যাবে এমন ভাবাটা এখন আর অবাস্তবিক নয়। এমন অবস্থায় আমাদের দৈনন্দিন জীবনে লিঙ্গবৈষম্যের কোনো কারণ আমি খুঁজে পাই না। অথচ আর্থসামাজিক বৈষম্য যতই কমছে ব্যক্তিগত এবং সামাজিক আচরণে বৈষম্য তো কমছেই না, বরং কিছু কিছু ক্ষেত্রে বেড়ে চলেছে। এর একটা কারণ হতে পারে যে অর্থনৈতিক আধিপত্য হারানোর কারণে পুরুষদের মধ্যে একধরনের হীনম্মন্যতা তৈরি হচ্ছে, এবং সেই হীনম্মন্যতা কাটানোর জন্য তারা ব্যক্তিগত জীবনে নারীদের ওপর আরও বেশি চড়াও হচ্ছে। আরেকটা কারণ হতে পারে ঐতিহাসিক অভ্যস্ততা। অনেক দিন ধরে বৈষম্য দ্বারা অভ্যস্ত হওয়াতে পুরুষ সমাজ হয়তো সেখান থেকে বেরিয়ে আসতে পারছে না। পাশাপাশি সামাজিক এবং সাংস্কৃতিক ফ্যাক্টর তো আছেই। এখনো আমাদের নাটক, সিনেমা, গানে আমরা প্রতিদিন লিঙ্গবৈষম্য খুঁজে পাই। কিছু কিছু ক্ষেত্রে লিঙ্গবৈষম্য আরও উৎসাহিত করা হয়। বিশ্বের অন্যতম উন্নত দেশের প্রেসিডেন্ট যখন কথায় কথায় নারীদের ছোট করে এবং তাঁদের নিয়ে অশালীন কথা বলেন, তখন বুঝতে হবে যে ব্যক্তিগত পর্যায়ে বৈষম্য কাটানোর বিষয়ে আমরা অনেকটাই পিছিয়ে আছি। এ ক্ষেত্রে আমাদের করণীয় কী?